title: Komisjoni rakendusmäärus (EL) nr 1348/2014, 17. detsember 2014 , milles käsitletakse andmete esitamist ja millega rakendatakse energia hulgimüügituru terviklikkust ja läbipaistvust käsitleva Euroopa Parlamendi ja nõukogu määruse (EL) nr 1227/2011 artikli 8 lõikeid 2 ja 6  EMPs kohaldatav tekst

text:
               18.12.2014

               ET

               Euroopa Liidu Teataja

               L 363/121

         KOMISJONI RAKENDUSMÄÄRUS (EL) nr 1348/2014,
   17. detsember 2014,
   milles käsitletakse andmete esitamist ja millega rakendatakse energia hulgimüügituru terviklikkust ja läbipaistvust käsitleva Euroopa Parlamendi ja nõukogu määruse (EL) nr 1227/2011 artikli 8 lõikeid 2 ja 6
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 25. oktoobri 2011. aasta määrust (EL) nr 1227/2011 energia hulgimüügituru terviklikkuse ja läbipaistvuse kohta, (1) eriti selle artikli 8 lõikeid 2 ja 6,
   ning arvestades järgmist:

               (1)

               Energia hulgimüügiturgude efektiivne järelevalve eeldab lepingute, kaasa arvatud kauplemiskorralduste andmete ning elektrienergia või gaasi tootmiseks, hoidmiseks, tarbimiseks või edastamiseks mõeldud rajatiste võimsust ja kasutamist käsitlevate andmete regulaarset järelevalvet.

               (2)

               Määruses (EL) nr 1227/2011 sätestatakse, et Euroopa Liidus teostab energia hulgimüügiturgude järelevalvet Euroopa Parlamendi ja nõukogu määrusega (EÜ) nr 713/2009 (2) asutatud Energeetikasektorit Reguleerivate Asutuste Koostööamet (edaspidi „koostööamet”). Selleks et koostööamet saaks oma ülesandeid täita, tuleb sellele esitada kogu asjakohane teave õigel ajal.

               (3)

               Turuosalised peaksid regulaarselt esitama koostööametile energiahulgimüügilepingute andmed nii elektri- ja maagaasi tarnimise kui ka nende transportimise kohta. Tasakaalustusteenuste lepingud, ühte gruppi kuuluvate ettevõtjate vahel sõlmitud lepingud ja väikeste energiatootmisettevõtete toodangu müümise lepingud esitatakse vajaduse korral koostööametile ainult selle põhjendatud taotluse korral.

               (4)

               Üldjuhul peaksid sõlmitud lepingu nõutavad andmed esitama lepingu mõlemad pooled. Andmete esitamise lihtsustamiseks peaks asjaosalistel olema võimalik esitada andmeid teineteise eest või kasutada selleks kolmanda isiku teenuseid. Eeltoodust olenemata ja andmete kogumise lihtsustamiseks peaks põhivõrguettevõtja või ülekandesüsteemi halduri esmase võimsuse jaotamise kaudu saadud transpordilepingute andmed esitama ainult asjaomane ettevõtja. Esitatud andmed peaksid sisaldama ka täidetud ja täitmata võimsuse taotlusi.

               (5)

               Selleks et paljastada tõhusalt turu kuritarvitamist, on oluline, et koostööamet saaks lisaks lepingute andmetele valvata organiseeritud turgude kauplemiskorralduste järele. Kuna turuosalistelt ei saa eeldada selliste andmete kerge vaevaga ülesmärkimist, peaks sobitatud ja sobitamata korralduste kohta esitama teavet asjaomane organiseeritud turg või kolmas isik, kellel on võimalik asjakohast teavet anda.

               (6)

               Teabe mitmekordse esitamise vältimiseks peaks koostööamet koguma andmeid elektri või gaasi tarnelepingutega seotud tuletisinstrumentide kohta, millest on kohaldatava finantsseadustiku kohaselt teada antud kauplemisteabehoidlatele või reguleerivatele finantsasutustele. Eeltoodust olenemata peaksid organiseeritud turud ja tehingute sõlmimise või nendest teatamise süsteemid, mis on finantseeskirjade järgi esitanud vastava nõusolekuga tuletisinstrumentide andmeid, olema võimelised esitama sama teabe ka koostööametile.

               (7)

               Tõhus andmete esitamine ja sihipärane järelevalve eeldavad standardsete ja mittestandardsete lepingute eristamist. Kuna standardlepingute hinnad kujutavad endast ka mittestandardsete lepingute võrdlushindu, peaks koostööamet saama standardlepingute kohta teavet iga päev. Mittestandardsete lepingute andmed tuleks esitada kuni ühe kuu jooksul pärast nende sõlmimist.

               (8)

               Turuosalised peaksid esitama koostööametile ja riiklikele reguleerivatele asutustele nende taotluse korral regulaarselt andmed ka energiatootmise ja transporditaristu, sh veeldatud maagaasi ja gaasihoidlate kättesaadavuse ja kasutamise kohta. Selleks et vähendada turuosaliste jaoks andmete esitamise koormust ja et kasutada võimalikult hästi ära olemasolevaid andmeallikaid, peaks andmete esitamisel võimaluse korral kasutama ära Euroopa elektripõhivõrguettevõtjate võrgustikku (ENTSO-E), Euroopa maagaasi ülekandesüsteemi haldurite võrgustikku (ENTSO-G), veeldatud maagaasi süsteemi operaatoreid ja maagaasihoidlate süsteemi operaatoreid. Andmete olulisusest ja kättesaadavusest olenevalt võib andmete esitamise sagedus varieeruda, kuid enamikku andmetest tuleks siiski esitada iga päev. Andmete esitamise nõuete puhul tuleks arvesse võtta koostööameti kohustust mitte avaldada tundlikku äriteavet ja avaldada või teha avalikkusele kättesaadavaks ainult selline teave, mis tõenäoliselt ei moonuta energia hulgimüügiturgudel konkurentsi.

               (9)

               Andmeid esitavad pooled peavad kindlasti mõistma, millist teavet täpselt nad on kohustatud esitama. Selleks peaks koostööamet selgitama esitatava teabe olemust asjakohases kasutusjuhendis. Koostööamet peaks ühtlasi tagama, et teave esitatakse elektroonilises vormis, mis on andmeid esitavatele pooltele kergesti kättesaadav.

               (10)

               Selleks et tagada täielike andmete pidev ja turvaline edastamine, peaksid andmete esitajad pidama kinni põhinõuetest, mis on kehtestatud andmeallikatele, andmete õigsuse ja täielikkuse kontrollimisele ja äritegevuse järjepidevuse tagamisele. Koostööamet peaks hindama, kas andmeid esitavad pooled vastavad nendele nõuetele või mitte. Hindamine peaks tagama turuosaliste andmeid käitlevate kutseliste kolmandate isikute ning enda andmeid esitavate turuosaliste proportsionaalse kohtlemise.

               (11)

               Esitatavate andmete liik ja allikas võivad mõjutada andmeesitajatel teabe ettevalmistamiseks ja esitamiseks kulunud ressursse ja aega. Näiteks korra loomine selleks, et anda teada organiseeritud turgudel täidetud standardlepingutest, võtab vähem aega kui mittestandardsetest lepingutest või teatavatest põhiandmetest teatamise süsteemide loomine. Seega peaks andmete esitamise kohustuse esimene etapp olema nende põhiandmete edastamine, mis on kättesaadavad ENTSO-E ja ENTSO-G läbipaistvuse platvormide kaudu, ning organiseeritud turgudel täidetud standardlepingute edastamine. Sellele peaks järgnema mittestandardsete lepingute esitamine, võtmaks arvesse lisaaega, mis kulub esitamisprotseduuride täitmiseks. Andmete etapiviisiline esitamine aitaks koostööametil paremini ressursse jagada, et teabe vastuvõtmiseks valmis olla.

               (12)

               Käesoleva määrusega ette nähtud meetmed on kooskõlas määruse (EL) nr 1227/2011 artikli 21 kohaselt asutatud komitee arvamusega,

         ON VASTU VÕTNUD KÄESOLEVA MÄÄRUSE:
   I PEATÜKK

      ÜLDSÄTTED

   Artikkel 1
   Reguleerimisese
   Käesoleva määrusega kehtestatakse koostööametile andmete esitamise eeskirjad, et rakendada määruse (EL) nr 1227/2011 artikli 8 lõikeid 2 ja 6. Sellega määratletakse esitatavate energia hulgimüügitoodete andmed ja põhiandmed. Ühtlasi kehtestatakse sellega asjakohased kanalid andmete esitamiseks, sealhulgas aruannete esitamise aeg ja sagedus.
   Artikkel 2
   Mõisted
   Käesoleva määruse kohaldamisel kasutatakse määruse (EL) nr 1227/2011 artikli 2 ja komisjoni määruse (EL) nr 984/2013 (3) artikli 3 mõisteid.
   Lisaks kasutatakse järgmisi mõisteid:

               1)

               „põhiandmed” teave elektri või maagaasi tootmiseks, hoidmiseks, tarbimiseks või edastamiseks mõeldud rajatiste võimsuse ja kasutamise kohta või veeldatud maagaasi veeldusjaamade võimsuse ja kasutamise kohta, sh rajatiste kavandatud ja kavandamata seisakute kohta;

               2)

               „standardleping” leping, mis käsitleb organiseeritud turule kauplemiseks lubatud energia hulgimüügitoodet, olenemata sellest, kas tehing tegelikult sellel turul toimub või mitte;

               3)

               „mittestandardne leping” mis tahes energia hulgimüügitoodet käsitlev leping, mis ei ole standardleping;

               4)

               „organiseeritud turg”

                           a)

                           mitmepoolne süsteem, mis toob kokku või aitab kokku tuua mitme kolmanda isiku huvi osta ja müüa energia hulgimüügitooteid, nii et selle tulemusena sõlmitakse lepingud;

                           b)

                           mis tahes muu süsteem või vahend, mis võimaldab ühendada mitme kolmanda isiku huvi osta ja müüa energia hulgimüügitooteid, nii et tulemuseks oleks lepingu sõlmimine.

                     Nende hulka kuuluvad elektri- ja gaasibörsid, maaklerid ja teised isikud, kes tegelevad tehingute vahendamisega, ning kauplemiskohad, nagu on määratletud Euroopa Parlamendi ja nõukogu direktiivi 2014/65/EL (4) artiklis 4;

               5)

               „grupp” mõistel on sama tähendus, mis mõistel „kontsern” Euroopa Parlamendi ja nõukogu direktiivi 2013/34/EL (5) artiklis 2;

               6)

               „grupisisene leping” energia hulgimüügitoodete leping, mis on sõlmitud samasse gruppi kuuluva vastaspoolega, eeldusel et mõlemad vastaspooled kuuluvad täies ulatuses samasse gruppi;

               7)

               „börsiväline tehing” mis tahes tehing, mida ei tehta organiseeritud turul;

               8)

               „registreerimine”

                           —

                           elektri puhul: teabe edastamine asjaomas(t)ele põhivõrguettevõtja(te)le piirkonnaülese võimsuse kasutamise kohta ülekandeõiguste füüsilise valdaja ja tema vastaspoole poolt,

                           —

                           maagaasi puhul: võrgu kasutaja eelnev ülekandesüsteemi halduri teavitamine tegelikust voost, mida võrgu kasutaja soovib süsteemi sisestada või sellest saada;

               9)

               „tasakaalustav energia” energia, mida põhivõrguettevõtjad ja ülekandesüsteemi haldurid kasutavad tasakaalustamiseks;

               10)

               „tasakaalustav võimsus (reservid)” lepinguline reservvõimsus;

               11)

               „tasakaalustamisteenused”

                           —

                           elektri puhul: kas tasakaalustav võimsus või tasakaalustav energia või mõlemad,

                           —

                           maagaasi puhul: ülekandesüsteemi haldurile gaasilepingu alusel osutatav teenus, et kompenseerida lühiajalisi kõikumisi gaasinõudluses või -pakkumises;

               12)

               „tarbimisüksus” ressurss, mis saab elektrit või maagaasi enda vajaduste rahuldamiseks;

               13)

               „tootmisüksus” elektritootmisrajatis, mis koosneb ühest energiatootmisüksusest või energiatootmisüksuste kogumist.

         II PEATÜKK

      TEHINGUTEST TEATAMISE KOHUSTUS

   Artikkel 3
   Esitatavate lepingute loetelu
   1.   Koostööametile tuleb esitada järgmised lepingud.

               a)

               Lepingud, mis käsitlevad energia hulgimüügitooteid, mis hõlmavad elektrienergia või maagaasiga varustamist ja tarneid Euroopa Liidu piires:

                           i)

                           päevasisesed lepingud elektrienergia või maagaasiga varustamiseks, kui tarned toimuvad Euroopa Liidu piires, sõltumata kauplemiskohast ja -viisist, eelkõige sõltumata sellest, kas kauplemine toimub enampakkumisel või pidevalt;

                           ii)

                           järgmise päeva lepingud elektrienergia või maagaasiga varustamiseks, kui tarned toimuvad Euroopa Liidu piires, sõltumata kauplemiskohast ja -viisist, eelkõige sõltumata sellest, kas kauplemine toimub enampakkumisel või pidevalt;

                           iii)

                           ülejärgmise päeva lepingud elektrienergia või maagaasiga varustamiseks, kui tarned toimuvad Euroopa Liidu piires, sõltumata kauplemiskohast ja -viisist, eelkõige sõltumata sellest, kas kauplemine toimub enampakkumisel või pidevalt;

                           iv)

                           nädalavahetuse lepingud elektrienergia või maagaasiga varustamiseks, kui tarned toimuvad Euroopa Liidu piires, sõltumata kauplemiskohast ja -viisist, eelkõige sõltumata sellest, kas kauplemine toimub enampakkumisel või pidevalt;

                           v)

                           eilsepõhised lepingud elektrienergia või maagaasiga varustamiseks, kui tarned toimuvad Euroopa Liidu piires, sõltumata kauplemiskohast ja -viisist, eelkõige sõltumata sellest, kas kauplemine toimub enampakkumisel või pidevalt;

                           vi)

                           muud lepingud elektrienergia või maagaasiga varustamiseks, kui tarned toimuvad Euroopa Liidu piires, ja kui tarneaeg on pikem kui kaks päeva, sõltumata kauplemiskohast ja -viisist, eelkõige sõltumata sellest, kas kauplemine toimub enampakkumisel või pidevalt;

                           vii)

                           lepingud ühe tarbimisüksuse elektrienergia või maagaasiga varustamiseks, kui üksus on tehniliselt suuteline tarbima 600 GWh aastas või rohkem;

                           viii)

                           optsioonid, futuurid, vahetuslepingud ja muud tuletisinstrumendid, mis on seotud Euroopa Liidus toodetud, kaubeldud või tarnitud elektrienergia või maagaasi lepingutega.

               b)

               Lepingud, mis käsitlevad energia hulgimüügitooteid, mis hõlmavad elektrienergia või maagaasi transportimist Euroopa Liidu piires:

                           i)

                           lepingud elektrienergia või maagaasi transportimiseks Euroopa Liidus kahe või enama asukoha või pakkumispiirkonna vahel, kui sellise lepingu on sõlminud põhivõrguettevõtja või ülekandesüsteemi haldur või see on tema nimel sõlmitud esmase otsese võimsuse jaotamise tulemusel ja selles on täpsustatud füüsilise võimsuse või rahalise suutlikkuse õigused ja kohustused;

                           ii)

                           lepingud elektrienergia või maagaasi transportimiseks Euroopa Liidus kahe või enama asukoha või pakkumispiirkonna vahel, kui selline leping on sõlmitud turuosaliste vahel järelturul ja selles on täpsustatud füüsilise võimsuse või rahalise suutlikkuse õigused ja kohustused, kaasa arvatud lepingute edasimüük ja üleandmine;

                           iii)

                           optsioonid, futuurid, vahetuslepingud ja muud tuletisinstrumendid, mis on seotud Euroopa Liidus elektrienergia või maagaasi transportimise lepingutega.

         2.   Andmete esitamise lihtsustamiseks koostab koostööamet standardlepingute avaliku loetelu, mida õigeaegselt uuendatakse. Aruandluse hõlbustamiseks koostab ja avaldab koostööamet pärast käesoleva määruse jõustumist organiseeritud turgude loetelu. Koostööamet ajakohastab seda loetelu õigeaegselt.
   Selleks et aidata koostööametil täita esimese lõigus sätestatud kohustusi, esitavad organiseeritud turud koostööametile iga kauplemisele lubatud energia hulgimüügitoote kohta identifitseerimiseks vajalikud võrdlusandmed. Teave esitatakse enne asjaomases lepinguga hõlmatud kauplemise algust koostööameti määratud vormis. Organiseeritud turud peavad iga kord, kui toimunud on mõni muutus, andma teada uuendatud andmed.
   Aruandluse hõlbustamiseks teatab artikli 3 lõike 1 punkt a alapunktis vii osutatud lõpptarbijast lepinguosaline oma vastaspoolele asjaomase tarbimisüksuse tehnilise suutlikkuse tarbida 600 GWh aastas või rohkem.
   Artikkel 4
   Koostööameti nõudmisel esitatavate lepingute loetel
   1.   Kui järgmised lepingud ei ole sõlmitud organiseeritud turul, tuleb kõnealustest lepingutest ja nendega seotud tehingute üksikasjadest teatada ainult koostööameti põhjendatud nõudmise ning vajaduse korral:

               a)

               grupisisesed lepingud;

               b)

               lepingud ühes kuni 10 MW võimsusega tootmisüksuses või mitmes tootmisüksuses koguvõimsusega kuni 10 MW toodetud elektrienergia edastamiseks;

               c)

               lepingud ühes kuni 20 MW võimsusega maagaasi tootmisrajatises toodetud maagaasi edastamiseks;

               d)

               elektrienergia ja maagaasi tasakaalustamisteenuste lepingud.

         2.   Turuosalised, kes teevad tehinguid ainult seoses lõike 1 punktides b ja c osutatud lepingutega, ei pea end määruse (EL) nr 1227/2011 artikli 9 lõike 1 kohaselt riikliku reguleeriva asutuse juures registreerima.
   Artikkel 5
   Lepingute, sealhulgas kauplemiskorralduste kohta esitatav teave
   1.   Artikli 3 kohaselt esitatav teave on järgmine:

               a)

               elektrienergia või maagaasiga varustamise standardlepingute puhul andmed, mis on loetletud lisa tabelis 1;

               b)

               elektrienergia või maagaasiga varustamise mittestandardsete lepingute puhul andmed, mis on loetletud lisa tabelis 2;

               c)

               elektrienergia transportimise standardsete ja mittestandardsete lepingute puhul andmed, mis on loetletud lisa tabelis 3;

               d)

               maagaasi transportimise standardsete ja mittestandardsete lepingute puhul andmed, mis on loetletud lisa tabelis 4.

         Mittestandardsete lepingute raames teostatud tehingute andmed, millega täpsustatakse vähemalt tehingu maht ja hind, esitatakse lisa tabeli 1 abil.
   2.   Koostööamet selgitab lõikes 1 osutatud esitatava teabe üksikasju kasutusjuhendis ja teeb pärast asjaomaste osalistega nõu pidamist juhendi käesoleva määruse jõustumisel avalikult kättesaadavaks. Koostööamet konsulteerib asjaomaste osalistega kasutusjuhendi oluliste uuenduste üle.
   Artikkel 6
   Tehingutest teatamise kanalid
   1.   Turuosalised esitavad organiseeritud turul energia hulgimüügitoodetega teostatud tehingud, kaasa arvatud sobitatud ja sobitamata korraldused, koostööametile asjaomase organiseeritud turu või tehingute sõlmimise või nendest teatamise süsteemi kaudu.
   Organiseeritud turg, kus energia hulgimüügitoote tehing toimus või kus korraldus anti, peab turuosalise soovil pakkuma võimalust sõlmida andmete esitamise kokkulepe.
   2.   Põhivõrguettevõtjad ja ülekandesüsteemi haldurid või nende nimel tegutsevad kolmandad isikud esitavad artikli 3 lõike 1 punkti b alapunktis i nimetatud lepingute andmed, kaasa arvatud sobitatud ja sobitamata korraldused.
   3.   Turuosalised või nende nimel tegutsevad kolmandad isikud esitavad selliste artikli 3 lõike 1 punktis a ning artikli 3 lõike 1 punkti b alapunktides ii ja iii nimetatud lepingute andmed, mis on väljaspool organiseeritud turgu sõlmitud.
   4.   Koostööametile esitavad energia hulgimüügitooteid käsitleva teabe, mis tuleb esitada kooskõlas Euroopa Parlamendi ja nõukogu määruse (EL) nr 600/2014 (6) artikliga 26 või Euroopa Parlamendi ja nõukogu määruse (EL) nr 648/2012 (7) artikliga 9, järgmised instantsid:

               a)

               määruse (EL) nr 648/2012 artiklis 2 osutatud kauplemisteabehoidlad,

               b)

               määruse (EL) nr 600/2014 artiklis 2 osutatud heakskiidetud aruandlusmehhanismid,

               c)

               määruse (EL) nr 600/2014 artiklis 26 osutatud pädevad asutused või

               d)

               Euroopa Väärtpaberiturujärelevalve (European Securities and Markets Authority),

         vastavalt asjaoludele.
   5.   Kui isik on esitanud tehingute andmed kooskõlas määruse (EL) nr 600/2014 artikliga 26 või määruse (EL) nr 648/2012 artikliga 9, loetakse määruse (EL) nr 1227/2011 artikli 8 lõikest 1 tulenevad andmete esitamise kohustused täidetuks.
   6.   Organiseeritud turud ning tehingute sõlmimise või nendest teatamise süsteemid võivad esitada käesoleva artikli lõikes 1 osutatud teabe otse koostööametile vastavalt määruse (EL) nr 1227/2011 artikli 8 lõike 3 teisele lõigule, piiramata sellega nimetatud artikli lõike 5 kohaldamist.
   7.   Kui ühe või mõlema vastaspoole nimel esitab andmeid kolmas isik või kui üks vastaspool esitab lepingu andmed ka teise vastaspoole eest, peab aruanne sisaldama asjaomase vastaspoole andmeid kummagi vastaspoole kohta ning täielikke andmeid, mis oleks esitatud juhul, kui lepingutest oleks teada andnud kumbki vastaspool eraldi.
   8.   Koostööametil on õigus küsida turuosalistelt ja andmeid esitavatelt isikutelt esitatud andmete kohta lisateavet ja selgitusi.
   Artikkel 7
   Tehingutest teatamise aeg
   1.   Standardlepingute ja kauplemiskorralduste, sealhulgas enampakkumiste andmed esitatakse esimesel võimalusel, aga hiljemalt lepingu sõlmimisele või korralduse andmisele järgneval tööpäeval.
   Sõlmitud lepingu või kauplemiskorralduse muudatustest või lõpetamisest teatatakse esimesel võimalusel, aga hiljemalt muutmisele või lõpetamisele järgneval tööpäeval.
   2.   Enampakkumisturu puhul, kus korraldusi ei tehta üldsusele nähtavaks, teatatakse ainult sõlmitud lepingud ja lõplikud korraldused. Need andmed tuleb esitada hiljemalt esimesel tööpäeval pärast enampakkumist.
   3.   Maaklerile telefoni teel antavatest korraldustest, mida ei esitata elektroonilisel ekraanil, teatatakse ainult koostööameti taotlusel.
   4.   Mittestandardse lepingu andmed, sh lepingu ja artikli 5 lõike 1 teises lõigus osutatud tehingute muutmine või lõpetamine, teatatakse hiljemalt ühe kuu jooksul alates lepingu sõlmimisest, muutmisest või lõpetamisest.
   5.   Artikli 3 lõike 1 punkti b alapunktis i osutatud lepingute andmed esitatakse esimesel võimalusel, aga hiljemalt võimsuse jaotamise tulemuste teadasaamisele järgneval tööpäeval. Sõlmitud lepingute muutmisest või lõpetamisest teatatakse esimesel võimalusel, aga hiljemalt lepingu muutmisele või lõpetamisele järgneval tööpäeval.
   6.   Selliste energiahulgimüügilepingute üksikasjad, mis sõlmiti enne andmete esitamise kohustuse jõustumise kuupäeva ja mis sellel kuupäeval veel kehtivad, teatatakse koostööametile 90 päeva jooksul alates asjaomastest lepingutest teatamise kohustuse jõustumisest.
   Esitatavad üksikasjad hõlmavad üksnes andmeid, mida on võimalik välja võtta turuosaliste olemasolevatest andmetest. Need sisaldavad vähemalt Euroopa Parlamendi ja nõukogu direktiivi 2009/73/EÜ (8) artikli 44 lõikes 2 ja Euroopa Parlamendi ja nõukogu direktiivi 2009/72/EÜ (9) artikli 40 lõikes 2 osutatud andmeid.
   III PEATÜKK

      PÕHIANDMETE ESITAMINE

   Artikkel 8
   Elektrienergia põhiandmete esitamise eeskirjad
   1.   Euroopa elektri põhivõrguettevõtjate võrgustik (ENTSO-E) esitab turuosaliste nimel koostööametile teabe elektrienergia tootmiseks, tarbimiseks ja edastamiseks kasutatavate rajatiste võimsuse ja kasutamise kohta, sealhulgas teave rajatiste kavandatud ja kavandamata kasutatavuse kohta, nagu on sätestatud komisjoni määruse (EL) nr 543/2013 (10) artiklites 6–17. Teave esitatakse määruse (EL) nr 543/2013 artiklis 3 osutatud teabe läbipaistvuse keskse platvormi kaudu.
   2.   ENTSO-E teeb lõikes 1 osutatud teabe koostööametile kättesaadavaks kohe, kui see on teabe läbipaistvuse kesksesse platvormi sisestatud.
   Määruse (EL) nr 543/2013 artikli 7 lõikes 1 osutatud teave, sealhulgas asjaomase tarbimisüksuse nimi ja asukoht, tehakse hiljemalt järgmisel tööpäeval koostööametile kättesaadavaks detailsel kujul.
   Määruse (EL) nr 543/2013 artikli 16 lõike 1 punktis a osutatud teave tehakse koostööametile kättesaadavaks hiljemalt järgmisel tööpäeval.
   3.   Elektri põhivõrguettevõtjad või nende nimel tegutsevad kolmandad isikud esitavad koostööametile ja koostööameti soovil kooskõlas määruse (EL) nr 1227/2011 artikli 8 lõikega 5 ka riiklikele reguleerivatele asutustele lõplikud määramised pakkumispiirkondade kaupa, märkides ühtlasi ära asjaomaste turuosaliste identiteedi ja plaanipärase koguse. Teave tehakse kättesaadavaks hiljemalt järgmisel tööpäeval.
   Artikkel 9
   Gaasi põhiandmete esitamise eeskirjad
   1.   Euroopa maagaasi ülekandesüsteemi haldurite võrgustik (ENTSO-G) esitab turuosaliste nimel koostööametile teabe maagaasi ülekandeks kasutatavate rajatiste võimsuse ja kasutamise kohta, kaasa arvatud teabe rajatiste kavandatud ja kavandamata seisakute kohta, nagu on sätestatud Euroopa Parlamendi ja nõukogu määruse (EÜ) nr 715/2009 (11) I lisa punkti 3.3 alapunktides 1 ja 5. Teave tehakse kättesaadavaks üleliidulise keskse platvormi kaudu, nagu on sätestatud määruse (EÜ) nr 715/2009 I lisa punkti 3.1.1 alapunkti 1 alapunktis h.
   ENTSO-G teeb esimeses lõigus osutatud teabe koostööametile kättesaadavaks kohe, kui see on liiduülesesse kesksesse platvormi sisestatud.
   2.   Maagaasi ülekandesüsteemi haldurid või nende nimel tegutsevad kolmandad isikud esitavad koostööametile ja koostööameti soovil kooskõlas määruse (EL) nr 1227/2011 artikli 8 lõikega 5 ka riiklikele reguleerivatele asutustele broneeritud võimsuste järgmise päeva registreerimised ja lõplikud ümberregistreerimised, esitades ühtlasi täpsed andmed asjaomaste turuosaliste ja jaotatud koguste kohta. Teave tehakse kättesaadavaks hiljemalt järgmisel tööpäeval.
   Teave esitatakse järgmiste ülekandesüsteemi punktide kohta:

               a)

               kõik ühenduspunktid;

               b)

               tootmisrajatiste, sealhulgas tootmisetapi torustike sissevoolupunktid;

               c)

               ühe tarbijaga ühendatud väljavoolupunktid;

               d)

               hoidlate sisse- ja väljavoolupunktid;

               e)

               maagaasi veeldamisjaamad;

               f)

               füüsilised ja virtuaalsed gaasisõlmed.

         3.   Direktiivi 2009/73/EÜ artikli 2 lõikes 12 määratletud maagaasi veeldamisjaamade haldurid esitavad koostööametile ja koostööameti soovil ka riiklikele reguleerivatele asutustele iga maagaasiveeldamisjaama kohta järgmise teabe:

               a)

               maagaasi veeldamisjaama igapäevane tehniline, kokkuleppeline ja kasutatav võimsus;

               b)

               maagaasi veeldamisjaama igapäevane väljastatud toodang ja varud;

               c)

               maagaasi veeldamisjaama kavandatud ja kavandamata seisakud, teatamise aeg ja asjaomased võimsused.

         4.   Lõike 3 punktides a ja b osutatud teave tehakse kättesaadavaks hiljemalt järgmisel tööpäeval.
   Lõike 3 punktis c osutatud teave, kaasa arvatud selle teabe muudatused, tehakse kättesaadavaks esimesel võimalusel.
   5.   Turuosalised või nende nimel tegutsevad maagaasi veeldamisjaamade haldurid esitavad koostööametile ja koostööameti soovil ka riiklikele reguleerivatele asutustele iga maagaasiveeldamisjaama kohta järgmise teabe:

               a)

               kauba mahalaadimise ja ümberlaadimise kohta:

                           i)

                           maha- või ümberlaadimise kuupäev,

                           ii)

                           maha- või ümberlaaditud kauba maht laevade kaupa,

                           iii)

                           vastuvõtja nimi,

                           iv)

                           veeldamisjaama kasutava laeva nimi ja suurus;

               b)

               kavandatud igapäevased maha- või ümberlaadimised maagaasi veeldamisjaamades järgneva kuu kohta, täpsustades ka turuosalise ja lõpptarbija nime (kui viimane erineb turuosalisest).

         6.   Lõike 5 punktis a osutatud teave tehakse kättesaadavaks hiljemalt maha- või ümberlaadimisele järgneval tööpäeval.
   Lõike 5 punktis b osutatud teave tehakse kättesaadavaks enne selle kuu algust, mille kohta teave käib.
   7.   Direktiivi 2009/73/EÜ artikli 2 lõikes 10 määratletud hoidlatevõrgu haldurid esitavad koostööametile ja koostööameti soovil ka riiklikele reguleerivatele asutustele iga gaasihoidla või grupina tegutsevate gaasihoidlate puhul iga hoidlagrupi kohta ühise platvormi kaudu järgmise teabe:

               a)

               gaasihoidla tehniline, kokkuleppeline ja kasutatav võimsus;

               b)

               gaasipäeva lõpuks varusse jäänud gaasi kogus ning sissevool (sisestatud gaas) ja väljavool (väljastatud gaas) iga gaasipäeva kohta;

               c)

               teated gaasihoidla kavandatud ja kavandamata seisakute kohta, kaasa arvatud teate aeg ja asjaomased võimsused.

         8.   Lõike 7 punktides a ja b osutatud teave tehakse kättesaadavaks hiljemalt järgmisel tööpäeval.
   Lõike 7 punktis c osutatud teave, kaasa arvatud selle teabe muudatused, tehakse kättesaadavaks esimesel võimalusel.
   9.   Turuosalised või nende nimel tegutsevad hoidlatevõrgu haldurid teatavad koostööametile ja koostööameti soovil ka riiklikele reguleerivatele asutustele gaasi koguse, mis asub gaasipäeva lõpus turuosalise hoidlas. Asjaomane teave tehakse kättesaadavaks hiljemalt järgmisel tööpäeval.
   Artikkel 10
   Aruandluskord
   1.   Kui turuosalised avaldavad siseteavet oma veebilehel või kui teenusepakkujad avaldavad asjaomast infot turuosaliste nimel, esitavad nad koostööametile tõhusa teabekogumise võimaldamiseks veebilingid.
   2.   Kui turuosaline esitab artiklites 6, 8 ja 9 osutatud teavet, sh siseinfot, tuvastab ta ennast või laseb end tuvastada kolmandal isikul, kes tema nimel andmeid esitab, kasutades selleks Energeetikasektorit Reguleerivate Asutuste Koostööameti antud registreerimiskoodi või unikaalset turuosalise koodi, mille turuosaline esitab registreerumisel kooskõlas määruse (EL) nr 1227/2011 artikliga 9.
   3.   Koostööamet koostab pärast asjaomaste osalistega nõu pidamist tööstusharu kinnitatud normidel põhineva korra, standardid ja elektroonilised vormid artiklites 6, 8 ja 9 nimetatud teabe esitamiseks. Koostööamet konsulteerib asjaomaste osalistega osutatud korra, standardite ja elektrooniliste vormide oluliste muudatuste üle.
   IV PEATÜKK

      LÕPPSÄTTED

   Artikkel 11
   Andmete esitamise tehnilised ja korralduslikud nõuded ning vastutus
   1.   Selleks et tagada teabe tõhus, tulemuslik ja turvaline vahetamine ja käitlemine, töötab koostööamet pärast asjaomaste osalistega nõu pidamist välja andmete esitamise tehnilised ja korralduslikud nõuded. Koostööamet konsulteerib asjaosalistega kõnealuste nõuete oluliste muudatuste üle.
   Nõuetega tagatakse järgmine:

               a)

               teave on turvaline, konfidentsiaalne ja täielik,

               b)

               aruannetes on võimalik avastada vigu ja neid parandada,

               c)

               teabeallikat on võimalik kontrollida,

               d)

               tagatud on äritegevuse järjepidevus.

         Koostööamet hindab, kas andmeid esitavad pooled täidavad nõudeid või mitte. Koostööamet registreerib andmeid esitavad pooled, kes nõudeid täidavad. Artikli 6 lõikes 4 loetletud üksuste puhul loetakse täidetuks teises alalõigus esitatud nõuded.
   2.   Artiklites 6, 8 ja 9 osutatud andmete esitamise kohustusega isikud vastutavad koostööametile ja vajaduse korral riiklikele reguleerivatele asutustele esitatavate andmete täielikkuse, õigsuse ja õigeaegsuse eest.
   Kui esimeses lõigus osutatud isik esitab asjaomased andmed kolmanda isiku kaudu, ei vastuta isik selle eest, kui andmete täielikkuses, õigsuses või õigeaegsuses esineb puudusi, kui nende puuduste põhjustaja on kolmas isik. Sel juhul vastutab puuduste eest asjaomane kolmas isik, ilma et see piiraks elektriturgudel andmete esitamist käsitleva määruse (EÜ) nr 543/2013 artiklite 4 ja 18 kohaldamist.
   Esimeses lõigus osutatud isikud peavad võtma mõistlikkuse piires meetmeid kolmanda isiku kaudu esitatavate andmete täielikkuse, õigsuse ja õigeaegsuse kontrollimiseks.
   Artikkel 12
   Jõustumine ja muud meetmed
   1.   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   2.   Artikli 9 lõikes 1 sätestatud andmete esitamise kohustust kohaldatakse alates 7. oktoobrist 2015.
   Artikli 6 lõikes 1 sätestatud andmete esitamise kohustust (v.a seoses artikli 3 lõike 1 punktis b osutatud lepingutega) kohaldatakse alates 7. oktoobrist 2015.
   Artikli 8 lõikes 1 sätestatud andmete esitamise kohustust kohaldatakse alates 7. oktoobrist 2015, aga mitte enne seda, kui tööle hakkab määruse (EL) nr 543/2013 artikli 3 lõikes 3 sätestatud teabe läbipaistvuse keskne platvorm.
   Artikli 6 lõigetes 2 ja 3, artikli 8 lõikes 3 ning artikli 9 lõigetes 2, 3, 5, 7 ja 9 sätestatud andmete esitamise kohustust kohaldatakse alates 7. aprillist 2016.
   Artikli 6 lõikes 1 sätestatud andmete esitamise kohustust (v.a seoses artikli 3 lõike 1 punktis b osutatud lepingutega) kohaldatakse alates 7. aprillist 2016.
   3.   Ilma et see piiraks lõike 2 teise ja viienda lõigu kohaldamist, võib koostööamet sõlmida organiseeritud turgude ning tehingute sõlmimise või nendest teatamise süsteemidega kokkuleppeid lepingute andmete hankimiseks enne andmete esitamise kohustuse kohaldamist.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 17. detsember 2014

            Komisjoni nimel

            president

         Jean-Claude JUNCKER

      (1)  ELT L 326, 8.12.2011, lk 1.

      (2)  Euroopa Parlamendi ja nõukogu määrus (EÜ) nr 713/2009, 13. juuli 2009, millega luuakse Energeetikasektorit Reguleerivate Asutuste Koostööamet (ELT L 211, 14.8.2009, lk 1).

      (3)  Komisjoni määrus (EL) nr 984/2013, 14. oktoober 2013, millega kehtestatakse gaasi ülekandesüsteemide võimsuse jaotamise mehhanismide võrgueeskirjad ning täiendatakse Euroopa Parlamendi ja nõukogu määrust (EÜ) nr 715/2009 (ELT L 273, 15.10.2013, lk 5).

      (4)  Euroopa Parlamendi ja nõukogu direktiiv 2014/65/EL, 15. mai 2014, finantsinstrumentide turgude kohta ja millega muudetakse direktiive 2002/92/EÜ ja 2011/61/EL (ELT L 173, 12.6.2014, lk 349).

      (5)  Euroopa Parlamendi ja nõukogu direktiiv 2013/34/EL, 26. juuni 2013, teatavat liiki ettevõtjate aruandeaasta finantsaruannete, konsolideeritud finantsaruannete ja nendega seotud aruannete kohta ja millega muudetakse Euroopa Parlamendi ja nõukogu direktiivi 2006/43/EÜ ning tunnistatakse kehtetuks nõukogu direktiivid 78/660/EMÜ ja 83/349/EMÜ (ELT L 182, 29.6.2013, lk 19).

      (6)  Euroopa Parlamendi ja nõukogu määrus (EL) nr 600/2014, 15. mai 2014, finantsinstrumentide turgude kohta ning millega muudetakse määrust (EL) nr 648/2012 (ELT L 173, 12.6.2014, lk 84).

      (7)  Euroopa Parlamendi ja nõukogu määrus (EL) nr 648/2012, 4. juuli 2012, börsiväliste tuletisinstrumentide, kesksete vastaspoolte ja kauplemisteabehoidlate kohta (ELT L 201, 27.7.2012, lk 1).

      (8)  Euroopa Parlamendi ja nõukogu direktiiv 2009/73/EÜ, 13. juuli 2009, mis käsitleb maagaasi siseturu ühiseeskirju ning millega tunnistatakse kehtetuks direktiiv 2003/55/EÜ (ELT L 211, 14.8.2009, lk 94).

      (9)  Euroopa Parlamendi ja nõukogu direktiiv 2009/72/EÜ, 13. juuli 2009, mis käsitleb elektrienergia siseturu ühiseeskirju ning millega tunnistatakse kehtetuks direktiiv 2003/54/EÜ (ELT L 211, 14.8.2009, lk 55).

      (10)  Komisjoni määrus (EL) nr 543/2013, 14. juuni 2013, mis käsitleb elektriturgudel andmete esitamist ja avaldamist ning millega muudetakse Euroopa Parlamendi ja nõukogu määruse (EÜ) nr 714/2009 I lisa (ELT L 163, 15.6.2013, lk 1).

      (11)  Euroopa Parlamendi ja nõukogu määrus (EÜ) nr 715/2009, 13. juuli 2009, maagaasi ülekandevõrkudele juurdepääsu tingimuste kohta ning millega tunnistatakse kehtetuks määrus (EÜ) nr 1775/2005 (ELT L 211, 14.8.2009, lk 36).

      LISA
      ESITATAVATE LEPINGUTE ANDMED

         Tabel 1

         Elektri ja gaasi tarnimise standardlepingute kohta esitatavad andmed

         (teatamise standardvorm)

                  Lahtri nr

                  Lahtri tähis

                  Kirjeldus

                     Lepinguosalised

                  1

                  Turuosalise või vastaspoole identifikaator

                  Turuosaline või vastaspool, kelle eest tehingute andmed esitatakse, identifitseeritakse unikaalse koodi alusel.

                  2

                  1. lahtris kasutatud koodi liik

                  Koostööameti registreerimiskood, juriidilise isiku ülemaailmne tunnus (LEI), panga tunnuskood (BIC), energiavaldkonna identifitseerimiskood (EIC), globaalne asukohakood (GLN/GS1).

                  3

                  Kaupleja ja/või turuosalise või vastaspoole identifikaator organiseeritud turul

                  Kaupleja ja/või turuosalise või vastaspoole kasutajanimi või kauplemiskonto, mis on määratud organiseeritud turu tehnilises süsteemis.

                  4

                  Teise turuosalise või vastaspoole identifikaator

                  Lepingu teise vastaspoole unikaalne identifikaator.

                  5

                  4. lahtris kasutatud koodi liik

                  Koostööameti registreerimiskood, juriidilise isiku ülemaailmne tunnus (LEI), panga tunnuskood (BIC), energiavaldkonna identifitseerimiskood (EIC), globaalne asukohakood (GLN/GS1).

                  6

                  Andmeid esitava üksuse identifikaator

                  Andmeid esitava üksuse identifikaator.

                  7

                  6. lahtris kasutatud koodi liik

                  Koostööameti registreerimiskood, juriidilise isiku ülemaailmne tunnus (LEI), panga tunnuskood (BIC), energiavaldkonna identifitseerimiskood (EIC), globaalne asukohakood (GLN/GS1).

                  8

                  Õigustatud isiku identifikaator

                  Kui määruse (EL) nr 1227/2011 artikli 8 lõikes 1 osutatud lepingu kasusaaja on lepingu vastaspool, jäetakse lahter tühjaks. Kui lepingu kasusaaja ei ole lepingu vastaspool, peab andmeid esitav vastaspool identifitseerima kasusaaja unikaalse koodi abil.

                  9

                  8. lahtris kasutatud koodi liik

                  Koostööameti registreerimiskood, juriidilise isiku ülemaailmne tunnus (LEI), panga tunnuskood (BIC), energiavaldkonna identifitseerimiskood (EIC), globaalne asukohakood (GLN/GS1).

                  10

                  1. lahtris toodud turuosalise või vastaspoole kauplemisvolitused

                  Näitab, kas andmeid esitav vastaspool on lepingu sõlminud oma arvel kauplejana (enda või kliendi nimel) või volitatud kauplejana (kliendi eest ja nimel).

                  11

                  Müügi/ostu indikaator

                  Näitab, kas leping oli 1. lahtris nimetatud turuosalise või vastaspoole jaoks müügi- või ostutehing.

                  12

                  Algataja/täideviija

                  Kui kauplemine toimub börsiplatvormil elektrooniliselt või telefonikõnede kaudu, on algataja see pool, kes turul esmalt kindla korralduse esitab, ja täideviija see pool, kes tehingu algatab.

                     Korralduse andmed

                  13

                  Korralduse identifikaator

                  Korraldus identifitseeritakse unikaalse koodi abil, mille määrajaks on turg või vastaspooled.

                  14

                  Korralduse liik

                  Organiseeritud turu funktsiooni põhjal määratud korralduse liik.

                  15

                  Korralduse tingimus

                  Korralduse täitmiseks nõutav eritingimus.

                  16

                  Korralduse olek

                  Korralduse olek, näiteks aktiivne või inaktiveeritud.

                  17

                  Täideviimise miinimummaht

                  Täideviimise miinimummaht — mis tahes minimaalse täideviimise kogus/maht.

                  18

                  Hinnapiirang

                  Käivitamis- või peatamiskorralduse määratud piirhind.

                  19

                  Avaldamata maht

                  Maht, mida ei avaldata turul korralduse esitamiseks.

                  20

                  Korralduse kestus

                  Korralduse kestus on aeg, mille jooksul korraldus süsteemis eksisteerib, kuni see eemaldatakse/tühistatakse või täidetakse.

                     Lepingu andmed

                  21

                  Lepingu identifikaator

                  Leping identifitseeritakse unikaalse koodi abil, mille määrajaks on turg või vastaspooled.

                  22

                  Lepingu nimetus

                  Lepingu nimetus organiseeritud turul.

                  23

                  Lepingu liik

                  Lepingu liik.

                  24

                  Energiatoode

                  Energiatoote klassifitseerimine.

                  25

                  Fikseerimisindeks või võrdlushind

                  Fikseerimisindeks, millega määratakse kindlaks lepingu hind või tuletisinstrumentide võrdlushind.

                  26

                  Arveldusmeetod

                  Kas leping arveldatakse natuuras, rahas, optsioonides või muul moel.

                  27

                  Organiseeritud turu identifikaator/börsiväline kaupleja

                  Kui turuosaline kasutab lepingu täitmiseks organiseeritud turgu, identifitseeritakse asjaomane organiseeritud turg unikaalse koodi abil.

                  28

                  Lepingu kauplemisaeg

                  Lepingu kauplemisaeg.

                  29

                  Viimase kauplemise kuupäev ja kellaaeg

                  Esitatud lepinguga seotud viimase kauplemise kuupäev ja kellaaeg.

                     Tehingu üksikasjad

                  30

                  Tehingu ajatempel

                  Lepingu täitmise või korralduse esitamise või nende muutmise, tühistamise või lõpetamise kuupäev ja kellaaeg.

                  31

                  Tehingu unikaalne identifikaator

                  Tehingu unikaalne identifikaator, mille on määranud organiseeritud turg, kus tehing toimub, või kahepoolse lepingu korral kaks turuosalist, nii et identifikaator vastaks tehingu mõlemale poolele.

                  32

                  Seotud tehingu identifikaator

                  Seotud tehingu identifikaator peab identifitseerima täitmisega seotud lepingu.

                  33

                  Seotud korralduse identifikaator

                  Seotud korralduse identifikaator peab identifitseerima täitmisega seotud korralduse.

                  34

                  Telefoni teel

                  „Jah” näitab, et tehing vahendati telefoni teel, vastasel juhul jäetakse lahter tühjaks.

                  35

                  Hind

                  Hind ühiku kohta.

                  36

                  Indeksi väärtus

                  Fikseerimisindeksi väärtus.

                  37

                  Hinna valuuta

                  Viis, kuidas hinda väljendatakse.

                  38

                  Tinglik väärtus

                  Lepingu väärtus.

                  39

                  Tinglik valuuta

                  Tingliku väärtuse jaoks kasutatav valuuta.

                  40

                  Kogus/maht

                  Lepingus või korralduse sisalduvate üksuste koguarv.

                  41

                  Lepingu tinglik kogus kokku

                  Energia hulgimüügitoote ühikute koguarv.

                  42

                  Koguse ühik lahtrite 40 ja 41 jaoks

                  Lahtrites 40 ja 41 kasutatav mõõtühik.

                  43

                  Lõpetamise kuupäev

                  Esitatud lepingu lõpetamise kuupäev. Kui see ei erine tarne lõppkuupäevast, jäetakse lahter tühjaks.

                     Optsiooni andmed

                  44

                  Optsiooni tüüp

                  Märgitakse, kas optsiooni saab täita üksnes kindlaksmääratud kuupäeval (Euroopa ja Aasia tüüp), eelnevalt kindlaksmääratud mitmel kuupäeval (Bermuda tüüp) või mis tahes hetkel lepingu kehtivusajal (Ameerika tüüp).

                  45

                  Optsiooni liik

                  Märgitakse, kas tegemist on ostuoptsiooni, müügioptsiooni või muuga.

                  46

                  Optsiooni kasutamise kuupäev

                  Kuupäev või kuupäevad, mil optsiooni kasutatakse. Kui kuupäevi on mitu, võib kasutada lisalahtreid.

                  47

                  Optsiooni täitmishind

                  Optsiooni täitmishind.

                     Tarneprofiil

                  48

                  Tarnekoht või -tsoon

                  Tarnekoha (-kohtade) või turupiirkonna (-kondade) EIC-kood(id).

                  49

                  Tarne alguskuupäev

                  Tarne alguskuupäev.

                  50

                  Tarne lõppkuupäev

                  Tarne lõppkuupäev.

                  51

                  Kestus

                  Tarneperioodi kestus.

                  52

                  Koormuse liik

                  Tarneprofiili identifitseerimine (põhikoormus, tippkoormus, madal koormus, tundide blokk vm).

                  53

                  Nädalapäevad

                  Tarne nädalapäevad.

                  54

                  Koormuse tarneajavahemikud

                  Ajavahemik iga tundide bloki või profiili jaoks.

                  55

                  Tarnevõimsus

                  Tehingus sisalduvate ühikute arv tarneajavahemiku kohta.

                  56

                  Lahtris 55 kasutatud koguse ühik

                  Kasutatav mõõtühik.

                  57

                  Koguse hind tarneajavahemikul

                  Võimaluse korral esitatakse kogusehind tarneajavahemikul.

                     Teave olelusringi kohta

                  58

                  Meetme liik

                  Kui teatatakse:

                              —

                              esimest korda lepingust või kauplemiskorraldusest, tähistatakse see märkega „new”;

                              —

                              varem teatatud andmete muutmisest, tähistatakse see märkega „modify”;

                              —

                              ebaõigesti edastatud teabe tühistamisest, tähistatakse see märkega „error”;

                              —

                              olemasoleva lepingu või kauplemiskorralduse lõpetamisest, tähistatakse see märkega „cancel”.

         Tabel 2

         Elektri ja gaasi tarnimise mittestandardsete lepingute kohta esitatavad andmed

         (teatamise mittestandardvorm)

                  Lahtri nr

                  Lahtri tähis

                  Kirjeldus

                     Lepinguosalised

                  1

                  Turuosalise või vastaspoole identifikaator

                  Turuosaline või vastaspool, kelle eest tehingute andmed esitatakse, identifitseeritakse unikaalse koodi alusel.

                  2

                  1. lahtris kasutatud koodi liik

                  Koostööameti registreerimiskood, juriidilise isiku ülemaailmne tunnus (LEI), panga tunnuskood (BIC), energiavaldkonna identifitseerimiskood (EIC), globaalne asukohakood (GLN/GS1).

                  3

                  Teise turuosalise või vastaspoole identifikaator

                  Lepingu teise vastaspoole unikaalne identifikaator.

                  4

                  3. lahtris kasutatud koodi liik

                  Koostööameti registreerimiskood, juriidilise isiku ülemaailmne tunnus (LEI), panga tunnuskood (BIC), energiavaldkonna identifitseerimiskood (EIC), globaalne asukohakood (GLN/GS1).

                  5

                  Andmeid esitava üksuse identifikaator

                  Andmeid esitava üksuse identifikaator.

                  6

                  5. lahtris kasutatud koodi liik

                  Koostööameti registreerimiskood, juriidilise isiku ülemaailmne tunnus (LEI), panga tunnuskood (BIC), energiavaldkonna identifitseerimiskood (EIC), globaalne asukohakood (GLN/GS1).

                  7

                  Õigustatud isiku identifikaator

                  Kui määruse (EL) nr 1227/2011 artikli 8 lõikes 1 osutatud lepingu kasusaaja on lepingu vastaspool, jäetakse lahter tühjaks. Kui lepingu kasusaaja ei ole lepingu vastaspool, peab andmeid esitav vastaspool identifitseerima kasusaaja unikaalse koodi abil.

                  8

                  7. lahtris kasutatud koodi liik

                  Koostööameti registreerimiskood, juriidilise isiku ülemaailmne tunnus (LEI), panga tunnuskood (BIC), energiavaldkonna identifitseerimiskood (EIC), globaalne asukohakood (GLN/GS1).

                  9

                  1. lahtris toodud turuosalise või vastaspoole kauplemisvolitused

                  Näitab, kas andmeid esitav vastaspool on lepingu sõlminud oma arvel kauplejana (enda või kliendi nimel) või volitatud kauplejana (kliendi eest ja nimel).

                  10

                  Müügi/ostu indikaator

                  Näitab, kas leping oli 1. lahtris nimetatud turuosalise või vastaspoole jaoks müügi- või ostutehing.

                     Lepingu andmed

                  11

                  Lepingu identifikaator

                  Kahe turuosalise poolt lepingule määratud unikaalne identifikaator.

                  12

                  Lepingu kuupäev

                  Kuupäev, mil leping sõlmiti või mil seda muudeti, see tühistati või lõpetati.

                  13

                  Lepingu liik

                  Lepingu liik.

                  14

                  Energiatoode

                  Energiatoote klassifitseerimine sõlmitud lepingu jaoks.

                  15

                  Hind või hinnavalem

                  Fikseeritud hind või lepingus kasutatud hinnavalem.

                  16

                  Hinnanguline tinglik väärtus

                  Lepingu hinnanguline tinglik väärtus (vajaduse korral).

                  17

                  Tinglik valuuta

                  Hinnangulise tingliku väärtuse jaoks kasutatav valuuta.

                  18

                  Lepingu tinglik kogus kokku

                  Energia hulgimüügitoote ühikute hinnanguline koguarv. See näitaja arvutatakse.

                  19

                  Mahuoptsiooniga hõlmatud võimsus

                  Võimaluse korral lepingus sisalduvate ühikute arv tarneajavahemiku kohta.

                  20

                  Tingliku koguse ühik

                  Lahtrites 18 ja 19 kasutatav mõõtühik.

                  21

                  Mahuoptsioon

                  Mahu klassifitseerimine.

                  22

                  Mahuoptsiooni sagedus

                  Võimaluse korral mahuoptsiooni sagedus: nt kord päevas, kord nädalas, kord kuus, kord kvartalis, kord aastas vm.

                  23

                  Mahuoptsiooni ajavahemikud

                  Võimaluse korral ajavahemik iga mahuoptsiooni jaoks.

                     Fikseerimisindeksi üksikasjad

                  24

                  Hinnaindeksi liik

                  Hind, mis on määratletud kui fikseeritud hind, lihtindeksiga hind (üks aluseks olev hind) või kompleksvalemiga hind (mitu alusnäitajat).

                  25

                  Fikseerimisindeks

                  Lepingu hinna määravate indeksite loetelu. Igale indeksile tuleb anda nimi. Indeksite kogumi puhul, kui puudub unikaalne identifikaator, märgitakse kogum või indeks.

                  26

                  Fikseerimisindeksi liigid

                  Hetkehinnaindeks, forvardhinnaindeks, vahetustehinguindeks, hinnavaheindeks jne.

                  27

                  Fikseerimisindeksi allikad

                  Iga indeksi puhul tuleb täpsustada selle avaldamise allikas.
                  Indeksite kogumi puhul, kui puudub unikaalne identifikaator, märgitakse kogum või indeks.

                  28

                  Esimese fikseerimise kuupäev

                  Esimese fikseerimise kuupäev, mis põhineb kõikide fikseerimiste kõige varasemal kuupäeval.

                  29

                  Viimase fikseerimise kuupäev

                  Viimase fikseerimise kuupäev, mis põhineb kõikide fikseerimiste kõige hilisemal kuupäeval.

                  30

                  Fikseerimissagedus

                  Fikseerimissagedus: nt kord päevas, kord nädalas, kord kuus, kord kvartalis, kord aastas vm.

                  31

                  Arveldusmeetod

                  Kas leping arveldatakse natuuras, rahas, mõlemas eeltoodus, optsioonides või muul moel.

                     Optsiooni andmed

                  32

                  Optsiooni tüüp

                  Märgitakse, kas optsiooni saab täita kindlaksmääratud kuupäeval (Euroopa ja Aasia tüüp), eelnevalt kindlaksmääratud mitmel kuupäeval (Bermuda tüüp) või mis tahes hetkel lepingu kehtivusajal (Ameerika tüüp).

                  33

                  Optsiooni liik

                  Märgitakse, kas tegemist on ostuoptsiooni, müügioptsiooni või muuga.

                  34

                  Optsiooni esimese täitmise kuupäev

                  Esimese täitmise kuupäev, mis põhineb kõikide täitmiste kõige varasemal kuupäeval.

                  35

                  Optsiooni viimase täitmise kuupäev

                  Viimase täitmise kuupäev, mis põhineb kõikide täitmiste kõige hilisemal kuupäeval.

                  36

                  Optsiooni täitmise sagedus

                  Mahuoptsiooni täitmise sagedus: nt kord päevas, kord nädalas, kord kuus, kord kvartalis, kord aastas vm.

                  37

                  Optsiooni täitmisindeks

                  Igale indeksile tuleb anda nimi. Indeksite kogumi puhul, kui puudub unikaalne identifikaator, märgitakse kogum või indeks.

                  38

                  Optsiooni täitmisindeks

                  Hetkehinnaindeks, forvardhinnaindeks, vahetustehinguindeks, hinnavaheindeks jne.

                  39

                  Optsiooni täitmisindeksi allikas

                  Igale indeksile tuleb määrata fikseerimisliik. Indeksite kogumi puhul, kui puudub unikaalne identifikaator, märgitakse kogum või indeks.

                  40

                  Optsiooni täitmishind

                  Optsiooni täitmishind.

                     Tarneprofiil

                  41

                  Tarnekoht või -tsoon

                  Tarnekoha (-kohtade) või turupiirkonna (-kondade) EIC-kood(id).

                  42

                  Tarne alguskuupäev

                  Tarne alguskuupäev ja -kellaaeg. Füüsiliste tarnelepingute puhul on see lepingus märgitud tarne alguskuupäev.

                  43

                  Tarne lõppkuupäev

                  Tarne lõppkuupäev ja -kellaeg. Füüsiliste tarnelepingute puhul on see lepingus märgitud tarne lõppkuupäev.

                  44

                  Koormuse liik

                  Tarneprofiili identifitseerimine (põhikoormus, tippkoormus, madal koormus, tundide blokk vm).

                     Teave olelusringi kohta

                  45

                  Meetme liik

                  Kui teatatakse:

                              —

                              esimest korda lepingust, tähistatakse see märkega „new”;

                              —

                              varem teatatud lepingu andmete muutmisest, tähistatakse see märkega „modify”;

                              —

                              ebaõigesti edastatud teabe tühistamisest, tähistatakse see märkega „error”;

                              —

                              olemasoleva lepingu lõpetamisest, tähistatakse see märkega „cancel”.

         Tabel 3

         Energia hulgimüügitoodete kohta esitatavad andmed seoses elektrienergia transportimisega — esmase jaotamise tulemused ja elektrienergia pikaajaliste edastamisõiguste järelturul edasimüümise ja võõrandamise tulemus

                  Lahtri nr

                  Lahtri tähis

                  Kirjeldus

                     Esmase jaotamise kogutulemuste ning õiguste järelturul edasimüümise ja võõrandamise ning pakkumise dokumendi ühisandmed

                  1.

                  Dokumendi andmed

                  Selle dokumendi unikaalne identifikaator, mille kohta esitatakse aegrea andmeid.

                  2.

                  Dokumendi versioon

                  Saadetava dokumendi versioon. Dokumenti võib saata mitu korda, kuid iga saatmise korral tuleb dokument märgistada uue versiooninumbriga, alustades ühest ja liikudes järjest edasi.

                  3.

                  Dokumendi liik

                  Saadetava dokumendi kodeeritud liik.

                  4.

                  Saatja identifitseerimine

                  Dokumendi saatjaks oleva ja selle sisu eest vastutava poole identifikaator (EIC-kood).

                  5.

                  Saatja roll

                  Saatja rolli identifitseerimine, nt põhivõrguettevõtja, muu aruandev üksus.

                  6.

                  Saaja identifitseerimine

                  Dokumendi saajaks oleva poole identifitseerimine.

                  7.

                  Saaja roll

                  Saaja täidetava rolli identifitseerimine.

                  8.

                  Loomise kuupäev ja kellaaeg

                  Dokumendi loomise kuupäev ja kellaaeg, st millal põhivõrguettevõtja või muu aruandev üksus tehingust koostööametile teada annab.

                  9.

                  Pakkumise ajavahemik/kohaldatav ajavahemik

                  Dokumendi kehtivusaja alguse ja lõpu kuupäev ja kellaaeg.

                  10

                  Valdkond

                  Dokumendis käsitletud valdkond.

                  11.

                  Dokumendi staatus (vajaduse korral)

                  Dokumendi staatus.

                     Võimsuse jaotamise aegrida (esmase jaotamise korral)

                  12.

                  Aegrea identifitseerimine

                  Identifikaator, millega tehakse üheselt kindlaks aegridu.

                  13.

                  Pakkumisdokumendi identifitseerimine

                  Selle dokumendi unikaalne identifikaator, mis sisaldab pakkumiste või edasimüügi viiteid.

                  14.

                  Pakkumisdokumendi versioon

                  Saadetud pakkumis- või edasimüügidokumendi versioon.

                  15.

                  Pakkumise identifitseerimine

                  Selle aegrea identifikaator, mida kasutati algpakkumises või edasimüügis.
                  See on unikaalne number, mille määras pakkuja algpakkumist tehes või edasimüüki kavandades. Kui ei ole kohaldatav, jäetakse lahter tühjaks.

                  16.

                  Pakkuv pool

                  Selle turuosalise identifikaator, kes võimsusele pakkumise esitas või seda edasi müüs; väljendatakse EIC X-koodiga.

                  17.

                  Enampakkumise identifitseerimine

                  Identifikaator, mis seob jaotamise enampakkumise korraldaja loodud spetsifikatsioonidega.

                  18.

                  Äritegevuse liik

                  Märgitakse aegrea laad.

                  19.

                  Sihtpiirkond

                  Piirkond, kuhu energia tarnitakse; väljendatakse EIC Y-koodiga.

                  20.

                  Lähetav piirkond

                  Piirkond, kust energia tarnitakse; väljendatakse EIC Y-koodiga.

                  21.

                  Lepingu liik

                  Lepingu liik määrab võimsuse jaotamise ja käitlemise tingimused, nt igapäevane enampakkumine, iganädalane enampakkumine, igakuine enampakkumine, iga-aastane enampakkumine, pikaajaline leping jne.

                  22.

                  Lepingu identifitseerimine

                  Aegreajuhtumile vastava lepingu identifikaator. Selleks tuleb kasutada unikaalset numbrit, mille määrab jaotamisele viitamiseks enampakkumise korraldaja.

                  23.

                  Koguse mõõtühik

                  Aegridade koguse väljendamiseks kasutatav mõõtühik.

                  24.

                  Valuuta (vajaduse korral)

                  Valuuta, milles väljendatakse rahasummasid.

                  25.

                  Hinna mõõtühik (vajaduse korral)

                  Aegridade hinna väljendamiseks kasutatav mõõtühik.

                  26.

                  Kõvera liik (vajaduse korral)

                  Kirjeldab aegridade jaoks ettenähtud kõvera liiki, nt muutuva suurusega blokk või fikseeritud suurusega blokk või punkt.

                  27.

                  Tootekategooria (vajaduse korral)

                  Turueeskirjadega määratud tootekategooria.

                     Pakkumisteta enampakkumise aegread (esmase jaotamise korral)

                  28.

                  Identifitseerimine

                  Aegrea juhtumi identifitseerimine.

                  29.

                  Enampakkumise identifitseerimine

                  Pakkumisteta enampakkumise identifitseerimine.

                  30.

                  Tootekategooria (vajaduse korral)

                  Turueeskirjadega määratud tootekategooria.

                     Teiseste õiguste aegread (teiseste õiguste jaoks)

                  31.

                  Aegrea identifitseerimine

                  Aegreajuhtumi identifikaator.
                  Selleks tuleb kasutada unikaalset numbrit, mille määrab dokumendi iga aegrea jaoks saatja.

                  32.

                  Äritegevuse liik

                  Märgitakse aegrea laad, nt võimsusega seotud õigused, võimsuse edastamise teade jne.

                  33.

                  Sihtpiirkond

                  Piirkond, kuhu energia tarnitakse; väljendatakse EIC Y-koodiga.

                  34.

                  Lähetav piirkond

                  Piirkond, kust energia tarnitakse; väljendatakse EIC Y-koodiga.

                  35.

                  Õiguste omaja

                  Selle turuosalise identifikaator, kellele kõnealused edastamisõigused kuuluvad või kellel on õigus neid kasutada; väljendatakse EIC X-koodiga.

                  36.

                  Omandaja (vajaduse korral)

                  Selle turuosalise identifikaator, kellele õigused üle antakse, või selle võrguühendusega kauplemise eest vastutava üksuse identifikaator, mille on õiguste üleandja määranud õigusi kasutama (nagu on määratud õiguste omajat käsitlevas täiendis); väljendatakse EIC X-koodiga.

                  37.

                  Lepingu identifitseerimine

                  Aegreajuhtumile vastava lepingu identifikaator. See peab olema number, mille määras ülekandevõimsuse jaotaja (nt põhivõrguettevõtja, enampakkumise korraldaja või jaotamisplatvorm).

                  38.

                  Lepingu liik

                  Lepingu liik määrab õiguste jaotamise ja käitlemise tingimused, nt igapäevane enampakkumine, iganädalane enampakkumine, igakuine enampakkumine, iga-aastane enampakkumine, pikaajaline leping jne.

                  39.

                  Eelmise lepingu identifitseerimine (vajaduse korral)

                  Edastamisõiguste identifitseerimiseks kasutatava varasema lepingu identifikaator.

                  40.

                  Koguse mõõtühik

                  Aegridade koguse väljendamiseks kasutatav mõõtühik.

                  41.

                  Enampakkumise identifitseerimine (vajaduse korral)

                  Identifikaator, mis seob võimsusega seotud õigused ülekandevõimsuse jaotaja (nt põhivõrguettevõtja, enampakkumise korraldaja või jaotamisplatvorm) loodud spetsifikatsioonidega.

                  42.

                  Valuuta (vajaduse korral)

                  Valuuta, milles väljendatakse rahasummasid.

                  43.

                  Hinna mõõtühik (vajaduse korral)

                  Aegridade hinna väljendamiseks kasutatav mõõtühik.

                  44.

                  Kõvera liik (vajaduse korral)

                  Kirjeldab aegridade jaoks ettenähtud kõvera liiki, nt muutuva suurusega blokk või fikseeritud suurusega blokk või punkt.

                     Esmase jaotamise ja teiseste protsesside periood

                  45.

                  Ajavahemik

                  Teatatud ajavahemiku algus- ja lõppkuupäev ja -kellaaeg.

                  46.

                  Otsus

                  Otsus, millega määratakse vahemiku perioodide arv (ISO 8601).

                     Esmase jaotamise ja teiseste protsesside ajavahemik

                  47.

                  Paiknemine

                  Perioodi suhteline asukoht ajavahemikus.

                  48.

                  Kogus

                  Esmasel enampakkumisel jaotatud kogus. Registreerivale poolele teiseste õiguste alusel määratud kogus.

                  49.

                  Hinna summa (vajaduse korral)

                  Hind iga esmasel enampakkumisel jaotatud koguse ühiku kohta. Vajaduse korral hind iga järelturul edasimüüdud või üle antud koguse ühiku kohta.

                  50.

                  Pakkumise kogus (vajaduse korral)

                  Algses pakkumisdokumendis sisaldunud kogus.

                  51.

                  Pakkumise hinna summa (vajaduse korral)

                  Algses pakkumises või edasimüügipakkumises väljendatud algne hind iga soovitud koguse ühiku kohta.

                     Esmase jaotamise ja teiseste protsesside põhjus

                  52.

                  Põhjuse kood (vajaduse korral)

                  Kood, mis näitab jaotamise või õiguste olekut

                  53.

                  Põhjuse tekst (vajaduse korral)

                  Põhjuse koodi sõnaline selgitus.

                     Pakkumise kaaskirja ja pakkumisdokumendi lahtrid organiseeritud turgude jaoks (kohaldatakse järelturul)

                  54.

                  Asjaosaline

                  Turuosaline, kellele pakkumine esitatakse (EIC-kood).

                  55.

                  Asjaosalise roll

                  Asjaosalise roll.

                  56.

                  Osadeks jagatavus

                  Märgitakse, kas pakkumise igat üksikelementi võib osadena vastu võtta või mitte.

                  57.

                  Seotud pakkumiste identifitseerimine (vajaduse korral)

                  Kõikide seotud pakkumistega seostatud unikaalne identifikaator.

                  58.

                  Ühispakkumine

                  Märgitakse, et perioodi väärtused moodustavad ühispakkumise ja et neid ei saa muuta.

         Tabel 4

         Energia hulgimüügitoodete kohta esitatavad andmed seoses gaasi transportimisega — esmase ja teisese võimsuse jaotamine gaasi puhul

                  Lahtri nr

                  Lahtri tähis

                  Kirjeldus

                     Esmase ja teisese võimsuse jaotamise protsesside ühisandmed

                  1.

                  Saatja identifitseerimine

                  Dokumendi omanikuks oleva ja selle sisu eest vastutava poole identifikaator.

                  2.

                  Organiseeritud turu identifitseerimine

                  Organiseeritud turu identifikaator.

                  3.

                  Protsessi identifitseerimine

                  Enampakkumise või muu protsessi identifikaator, nagu on määranud võimsust jaotav üksus.

                  4.

                  Gaasi liik

                  Märgitakse gaasi liik.

                  5.

                  Transporditehingu identifitseerimine

                  Unikaalne identifikaator võimsuse jaotamise jaoks, mille on määranud organiseeritud turg või ülekandesüsteemi haldur.

                  6.

                  Loomise kuupäev ja kellaaeg

                  Tehingu loomise kuupäev ja kellaaeg.

                  7.

                  Enampakkumise avamise kuupäev/kellaaeg

                  Kuupäev ja kellaaeg, mil enampakkumine pakkumiste tegemiseks avatakse.

                  8.

                  Enampakkumise lõppemise kuupäev/kellaaeg

                  Kuupäev ja kellaaeg, mil enampakkumine suletakse.

                  9.

                  Transporditehingu liik

                  Liik näitab transporditehingu sisu, mis esitatakse kooskõlas tööstusharu kehtivate standarditega, nagu on kehtestatud gaasivõrgustiku koostalitlusvõime ja andmevahetuse koodeksis.

                  10.

                  Alguskuupäev ja -kellaaeg

                  Transporditehingu kehtivuse alguse kuupäev ja kellaaeg.

                  11.

                  Lõppkuupäev ja -kellaaeg

                  Transporditehingu kehtivuse lõpu kuupäev ja kellaaeg.

                  12.

                  Pakutav võimsus

                  Enampakkumisel saadaolev võimsuse kogus, mida väljendatakse kasutatud mõõtühikutes. Vajalik ainult pakkumiskäitumise jälgimiseks.

                  13.

                  Võimsuse kategooria

                  Kohaldatav võimsuse kategooria.

                     Olelusringi esitamise andmed

                  14.

                  Meetme liik

                  Aruande oleku kood, kui aruanne esitatakse kooskõlas kehtivate tööstusharu standarditega, nagu on kehtestatud gaasivõrgustiku koostalitlusvõime ja andmevahetuse koodeksis.

                     Koguse ja hinna esitamise andmed

                  15.

                  Kogus

                  Transporditehinguga jaotatud üksuste koguarv, väljendatuna mõõtühikutes.

                  16.

                  Mõõtühik

                  Kasutatav mõõtühik.

                  17.

                  Valuuta

                  Valuuta, milles väljendatakse rahasummasid.

                  18.

                  Hind kokku

                  Baashind enampakkumise ajal koos enampakkumistasuga või reguleeritud tariif juhul, kui kasutatakse muud jaotamismehhanismi peale enampakkumise.

                  19.

                  Fikseeritud või ujuv baashind

                  Baashinna liigi identifitseerimine.

                  20.

                  Baashind

                  Enampakkumise baashinna identifitseerimine.

                  21.

                  Lisatasu määr

                  Enampakkumise lisatasu määra identifitseerimine.

                     Andmed asukoha ja turuosalise identifitseerimiseks

                  22.

                  Võrgupunkti identifitseerimine

                  Punkt võrgusüsteemis EIC-koodi järgi.

                  23.

                  Ühendatus

                  Märgitakse andmed ühendatuse kohta.

                  24.

                  Suund

                  Märgitakse suund.

                  25.

                  1. ülekandesüsteemihalduri identifitseerimine

                  Selle ülekandesüsteemihalduri identifikaator, kellele andmed esitatakse.

                  26.

                  2. ülekandesüsteemihalduri identifitseerimine

                  Vastaspoolest ülekandesüsteemi halduri identifikaator.

                  27.

                  Turuosalise identifitseerimine

                  Turuosaline, kellele võimsus määratakse.

                  28.

                  Tasakaalustamisgrupi või portfelli kood

                  Tasakaalustamisgrupp (või tasakaalustamisgrupid, kui tegemist on piiriüleselt ühendatud juhuga), kuhu tarnija kuulub, või tarnija kasutatava portfelli kood, kui tasakaalustamisgruppi ei kohaldata.

                     Ainult teisese jaotamise suhtes kohaldatavad andmed

                  29.

                  Kohaldatav kord

                  Kohaldatava korra kirjeldus.

                  30.

                  Pakkumise maksimumsumma

                  Maksimumsumma, mida omandaja on valmis pakkuma; väljendatakse valuutas kasutatava mõõtühiku kohta.

                  31.

                  Pakkumise miinimumsumma

                  Miinimumsumma, mida üleandja on valmis pakkuma; väljendatakse valuutas kasutatava mõõtühiku kohta.

                  32.

                  Maksimumkogus

                  Maksimumkogus, mida omandaja/üleandja on kauplemisettepaneku tegemisel valmis omandama/müüma.

                  33.

                  Miinimumkogus

                  Miinimumkogus, mida omandaja/üleandja on kauplemisettepaneku tegemisel valmis omandama/müüma.

                  34.

                  Ülekandesüsteemi haldurile makstud hind (aluseks olev hind)

                  Kohaldatakse ainult juhul, kui võõrandamine väljendatakse valuutas kasutatava mõõtühiku kohta, mis peab olema kWh/h.

                  35.

                  Hind, mida omandaja üleandjale maksab

                  Hind, mida omandaja üleandjale maksab, väljendatud valuutas mõõtühiku kohta, mis peab olema kWh/h.

                  36.

                  Üleandja identifitseerimine

                  Võimsusest loobuv turuosaline.

                  37.

                  Omandaja identifitseerimine

                  Võimsuse omandav turuosaline.

                     Andmelahtrid, mida täidetakse ainult nende korralduste puhul, mis on pandud enampakkumisele esmaste jaotamiste korral

                  38.

                  Pakkumise identifikaator

                  Pakkumise numbriline identifikaator, mille on määranud andmeid esitav üksus.

                  39.

                  Enampakkumisvooru number

                  Täisarv, mis suureneb iga kord, kui enampakkumine jääb tulemuseta ja seda korratakse teistsuguste näitajatega. Alustatakse numbrist üks. Jäetakse tühjaks siduvate voorudeta enampakkumiste korral, näiteks järgmise päeva enampakkumised.

                  40.

                  Pakkumise hind

                  Pakkumise hind iga võimsuse ühiku kohta, välja arvatud baashind. Väljendatakse valuutas ja mõõtühikus.

                  41.

                  Pakkumise kogus

                  Pakkumisel olev kogus, mida väljendatakse mõõtühikus.


title: Komisjoni rakendusmäärus (EL) 2016/657, 27. aprill 2016, millega registreeritakse garanteeritud traditsiooniliste toodete registris nimetus [Lietuviškas skilandis (GTT)]

text:
               28.4.2016

               ET

               Euroopa Liidu Teataja

               L 114/6

         KOMISJONI RAKENDUSMÄÄRUS (EL) 2016/657,
   27. aprill 2016,
   millega registreeritakse garanteeritud traditsiooniliste toodete registris nimetus [Lietuviškas skilandis (GTT)]
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 21. novembri 2012. aasta määrust (EL) nr 1151/2012 põllumajandustoodete ja toidu kvaliteedikavade kohta, (1) eriti selle artiklit 26 ja artikli 52 lõiget 2,
   ning arvestades järgmist:

               (1)

               Vastavalt määruse (EL) nr 1151/2012 artiklile 26 esitas Leedu nimetuse „Lietuviškas skilandis“ registreerimiseks garanteeritud traditsiooniliste toodete registris, mis on sätestatud määruse (EL) nr 1151/2012 artiklis 22.

               (2)

               Nimetus „Skilandis“ oli eelnevalt registreeritud, (2) kuid nõukogu määruse (EÜ) nr 509/2006 (3) artikli 13 lõike 1 kohaselt ilma garanteeritud traditsioonilise eritunnuse kasutamise õiguseta. Pärast siseriiklikku vastuväidete esitamise menetlust, millele on osutatud määruse (EL) nr 1151/2012 artikli 26 lõike 1 teises lõigus, täiendati nimetust „Skilandis“ sõnaga „Lietuviškas“, mis tähistab toote traditsioonilist iseloomu ja eripära vastavalt määruse (EL) nr 1151/2012 artikli 26 lõike 1 kolmandale lõigule.

               (3)

               Komisjon vaatas nimetuse „Lietuviškas skilandis“ registreerimistaotluse läbi ja seejärel avaldati see Euroopa Liidu Teatajas
                   (4).

               (4)

               Kuna komisjon ei ole saanud ühtegi määruse (EL) nr 1151/2012 artikli 51 kohast vastuväidet, tuleks nimetus „Lietuviškas skilandis“ registreerida,

         ON VASTU VÕTNUD KÄESOLEVA MÄÄRUSE:
   Artikkel 1
   Nimetus „Lietuviškas skilandis“ (GTT) kantakse registrisse.
   Garanteeritud traditsioonilise eritunnuse „Skilandis“ tootespetsifikaati käsitatakse garanteeritud traditsioonilise toote „Lietuviškas skilandis“ spetsifikaadina vastavalt määruse (EL) nr 1151/2012 artiklile 19 koos nimetuse reserveerimisega.
   Esimeses lõigus osutatud nimetus määratletakse komisjoni rakendusmääruse (EL) nr 668/2014 (5) XI lisas esitatud klassi 1.2 lihatooted (kuumtöödeldud, soolatud, suitsutatud jne) kuuluva tootena.
   Artikkel 2
   Käesolev määrus jõustub kahekümnendal päeval pärast selle avaldamist Euroopa Liidu Teatajas.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 27. aprill 2016

            Komisjoni nimel

            president

         Jean-Claude JUNCKER

      (1)  ELT L 343, 14.12.2012, lk 1.

      (2)  Komisjoni 14. jaanuari 2010. aasta määrus (EL) nr 29/2010, millega registreeritakse garanteeritud traditsiooniliste eritunnuste registris nimetus [Skilandis (GTE)] (ELT L 10, 15.1.2010, lk 1).

      (3)  Nõukogu 20. märtsi 2006. aasta määrus (EÜ) nr 509/2006 põllumajandustoodete ja toidu garanteeritud traditsiooniliste eritunnuste kohta (ELT L 93, 31.3.2006, lk 1). Määrus on tunnistatud kehtetuks ja asendatud määrusega (EL) nr 1151/2012.

      (4)  ELT C 355, 27.10.2015, lk 28.

      (5)  Komisjoni 13. juuni 2014. aasta rakendusmäärus (EL) nr 668/2014, millega kehtestatakse Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) rakenduseeskirjad (ELT L 179, 19.6.2014, lk 36).


title: Nõukogu rakendusmäärus (EL) nr 125/2014, 10. veebruar 2014 , millega rakendatakse määruse (EÜ) nr 2580/2001 (teatavate isikute ja üksuste vastu suunatud eripiirangute kohta terrorismivastaseks võitluseks) artikli 2 lõiget 3 ning tunnistatakse kehtetuks rakendusmäärus (EL) nr 714/2013

text:
               11.2.2014

               ET

               Euroopa Liidu Teataja

               L 40/9

         NÕUKOGU RAKENDUSMÄÄRUS (EL) nr 125/2014,
   10. veebruar 2014,
   millega rakendatakse määruse (EÜ) nr 2580/2001 (teatavate isikute ja üksuste vastu suunatud eripiirangute kohta terrorismivastaseks võitluseks) artikli 2 lõiget 3 ning tunnistatakse kehtetuks rakendusmäärus (EL) nr 714/2013
   EUROOPA LIIDU NÕUKOGU,
   võttes arvesse Euroopa Liidu toimimise lepingut,
   võttes arvesse nõukogu 27. detsembri 2001. aasta määrust (EÜ) nr 2580/2001 teatavate isikute ja üksuste vastu suunatud eripiirangute kohta terrorismivastaseks võitluseks, (1) eriti selle artikli 2 lõiget 3,
   ning arvestades järgmist:

               (1)

               Nõukogu võttis 25. juulil 2013 vastu rakendusmääruse (EL) nr 714/2013, (2) millega rakendatakse määruse (EÜ) nr 2580/2001 artikli 2 lõiget 3 ning millega ajakohastatakse loetelu isikutest, rühmitustest ja üksustest, kelle suhtes kohaldatakse määrust (EÜ) nr 2580/2001 („loetelu”).

               (2)

               Kui see oli praktiliselt võimalik, esitas nõukogu esitas kõigile isikutele, rühmitustele ja üksustele põhjendused nende loetellu kandmise põhjuse kohta.

               (3)

               Nõukogu teavitas Euroopa Liidu Teatajas avaldatud teatisega loetelusse kantud isikuid, rühmitusi ja üksusi, et ta on otsustanud nad sinna alles jätta. Nõukogu teatas samuti asjaomastele isikutele, rühmitustele ja üksustele, et on võimalik taotleda nõukogu põhjendusi nende loetellu lisamise kohta, kui põhjendusi ei ole neile juba edastatud.

               (4)

               Nõukogu vaatas loetelu määruse (EÜ) nr 2580/2001 artikli 2 lõike 3 nõuete kohaselt läbi. Seda tehes võttis nõukogu arvesse asjaomaste isikute, rühmituste ja üksuste poolt nõukogule esitatud märkusi.

               (5)

               Nõukogu on jõudnud järeldusele, et enam ei ole alust teatud rühmitust loetelus hoida.

               (6)

               Nõukogu on samuti jõudnud järeldusele, et loetelusse kantud isikud, rühmitused ja üksused on osalenud terroriaktides nõukogu ühise seisukoha 2001/931/ÜVJP (3) artikli 1 lõigete 2 ja 3 tähenduses, et pädev asutus on teinud nende suhtes otsuse kõnealuse ühise seisukoha artikli 1 lõike 4 tähenduses ning et nende suhtes tuleks jätkata määruses (EÜ) nr 2580/2001 sätestatud eripiirangute kohaldamist.

               (7)

               Loetelu tuleks vastavalt ajakohastada ning rakendusmäärus (EL) nr 714/2013 tuleks kehtetuks tunnistada,

         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EÜ) nr 2580/2001 artikli 2 lõike 3 kohane loetelu on esitatud käesoleva määruse lisas.
   Artikkel 2
   Rakendusmäärus (EL) nr 714/2013 tunnistatakse kehtetuks.
   Artikkel 3
   Käeolev määrus jõustub selle Euroopa Liidu Teatajas avaldamise kuupäeval.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 10. veebruar 2014

            Nõukogu nimel

            eesistuja

         C. ASHTON

      (1)  EÜT L 344, 28.12.2001, lk 70.

      (2)  Nõukogu 25. juuli 2013. aasta rakendusmäärus (EL) nr 714/2013, millega rakendatakse määruse (EÜ) nr 2580/2001 (teatavate isikute ja üksuste vastu suunatud eripiirangute kohta terrorismivastaseks võitluseks) artikli 2 lõiget 3 ning tunnistatakse kehtetuks rakendusmäärus (EL) nr 1169/2012 (ELT L 201, 26.7.2013, lk 10).

      (3)  Nõukogu 27. detsembri 2001. aasta ühine seisukoht 2001/931/ÜVJP terrorismivastaste erimeetmete rakendamise kohta (EÜT L 344, 28.12.2001, lk 93).

      LISA

         Artiklis 1 osutatud loetelu isikutest, rühmitustest ja üksustest

      1.   ISIKUD

                  1.

                  ABDOLLAHI Hamed (teise nimega Mustafa Abdullahi), sündinud 11.8.1960 Iraanis. Passi nr: D9004878.

                  2.

                  AL-NASSER, Abdelkarim Hussein Mohamed, sündinud Al Ihsas (Saudi Araabia), Saudi Araabia kodanik.

                  3.

                  AL YACOUB, Ibrahim Salih Mohammed, sündinud 16.10.1966 Tarutis (Saudi Araabia), Saudi Araabia kodanik.

                  4.

                  ARBABSIAR Manssor (teise nimega Mansour Arbabsiar), sündinud 6. või 15.3.1955 Iraanis. Iraani ja USA kodanik. Passi nr: C2002515 (Iraan); Passi nr: 477845448 (USA). Isikutunnistuse nr: 07442833, aegumistähtaeg 15. märts 2016 (USA juhiluba).

                  5.

                  BOUYERI, Mohammed (teise nimega Abu ZUBAIR, teise nimega SOBIAR, teise nimega Abu ZOUBAIR), sündinud 8.3.1978 Amsterdamis (Madalmaad) – Hofstadgroep’i liige.

                  6.

                  FAHAS, Sofiane Yacine, sündinud 10.9.1971 Alžiiris (Alžeeria) – al-Takfiri ja al-Hijra liige.

                  7.

                  IZZ-AL-DIN, Hasan (teise nimega GARBAYA, Ahmed, teise nimega SA-ID, teise nimega SALWWAN, Samir), Liibanon, sündinud 1963 Liibanonis, Liibanoni kodanik.

                  8.

                  MOHAMMED, Khalid Shaikh (teise nimega ALI, Salem, teise nimega BIN KHALID, Fahd Bin Abdallah, teise nimega HENIN, Ashraf Refaat Nabith, teise nimega WADOOD, Khalid Adbul), sündinud 14.4.1965 või 1.3.1964 Pakistanis, passi nr: 488555.

                  9.

                  SHAHLAI Abdul Reza (teise nimega Abdol Reza Shala’i, teise nimega Abd-al Reza Shalai, teise nimega Abdorreza Shahlai, teise nimega Abdolreza Shahla’i, teise nimega Abdul-Reza Shahlaee, teise nimega Hajj Yusef, teise nimega Haji Yusif, teise nimega Hajji Yasir, teise nimega Hajji Yusif, teise nimega Yusuf Abu-al-Karkh), sündinud u. 1957 Iraanis. Aadressid: 1) Kermanshah, Iraan, 2) Mehrani sõjaväebaas, Ilami provints, Iraan.

                  10.

                  SHAKURI Ali Gholam, sündinud u 1965 Teheranis, Iraanis.

                  11.

                  SOLEIMANI Qasem (teise nimega Ghasem Soleymani, teise nimega Qasmi Sulayman, teise nimega Qasem Soleymani, teise nimega Qasem Solaimani, teise nimega Qasem Salimani, teise nimega Qasem Solemani, teise nimega Qasem Sulaimani, teise nimega Qasem Sulemani), sündinud 11.3.1957 Iraanis. Iraani kodanik. Passi nr: 008827 (Iraani diplomaatiline pass), välja antud 1999. Ametinimetus: kindralmajor.

            2.   RÜHMITUSED JA ÜKSUSED

                  1.

                  Abu Nidal Organisation – ANO (teise nimega Fatah Revolutionary Council / Fatah’ Revolutsiooniline Nõukogu, teise nimega Arab Revolutionary Brigades / Araabia Revolutsiooniline Brigaad, teise nimega Black September / Must September, teise nimega Revolutionary Organisation of Socialist Muslims / Sotsialistlike Moslemite Revolutsiooniline Organisatsioon).

                  2.

                  Al-Aqsa Martyr’s Brigade/Al-Aqsa Märtrite Brigaad.

                  3.

                  Al-Aqsa e.V.

                  4.

                  Al-Takfir ja Al-Hijra.

                  5.

                  Babbar Khalsa.

                  6.

                  Filipiinide Kommunistlik Partei, sealhulgas New People’s Army – NPA/Uus Rahvaarmee, Filipiinid.

                  7.

                  Gama’a al-Islamiyya (teise nimega Al-Gama’a al-Islamiyya) (Islamic Group/islami rühmitus – IG).

                  8.

                  İslami Büyük Doğu Akıncılar Cephesi – IBDA-C (Great Islamic Eastern Warriors Front/Suur Islami Idavõitlejate Rinne).

                  9.

                  Hamas (sealhulgas Hamas-Izz al-Din al-Quassem).

                  10.

                  Hizballah sõjaline tiib (teise nimega Hezbollah sõjaline tiib, teise nimega Hizbullah sõjaline tiib, teise nimega Hizbollah sõjaline tiib, teise nimega Hezballah sõjaline tiib, teise nimega Hisbollah sõjaline tiib, teise nimega Hizbu’llah sõjaline tiib, teise nimega Hizb Allah sõjaline tiib, teise nimega Džihaadi nõukogu (ja kõik sellele alluvad üksused, sealhulgas välisjulgeolekuorganisatsioon)).

                  11.

                  Hizbul Mujahideen – HM.

                  12.

                  Hofstadgroep.

                  13.

                  Holy Land Foundation for Relief and Development / Püha Maa toetuse ja arengu sihtasutus.

                  14.

                  International Sikh Youth Federation – ISYF/Rahvusvaheline sikhi noorteliit.

                  15.

                  Khalistan Zindabad Force – KZF.

                  16.

                  Kurdistan Workers’ Party – PKK / Kurdistani Töölispartei, (teise nimega KADEK, teise nimega KONGRA-GEL).

                  17.

                  Liberation Tigers of Tamil Eelam – LTTE / Tamili Eelami Vabastustiigrid.

                  18.

                  Ejército de Liberación Nacional (National Liberation Army / Rahvuslik Vabastusarmee).

                  19.

                  Palestinian Islamic Jihad – PIJ / Palestiina Islami Džihaad.

                  20.

                  Popular Front for the Liberation of Palestine – PFLP/Palestiina Vabastamise Rahvarinne.

                  21.

                  Popular Front for the Liberation of Palestine-General Command (teise nimega PFLP-General Command).

                  22.

                  Fuerzas armadas revolucionarias de Colombia – FARC (Revolutionary Armed Forces of Colombia / Kolumbia Revolutsioonilised Relvajõud).

                  23.

                  Devrimci Halk Kurtuluș Partisi-Cephesi – DHKP/C (teise nimega Devrimci Sol (Revolutionary Left / Revolutsioonilised Vasakpoolsed), teise nimega Dev Sol) (Revolutionary People’s Liberation Army / Front / Party / Revolutsiooniline Rahva Vabastusarmee/Rinne/Partei).

                  24.

                  Sendero Luminoso – SL (Shining Path / Särav Tee).

                  25.

                  Teyrbazen Azadiya Kurdistan – TAK (teise nimega Kurdistan Freedom Falcons, teise nimega Kurdistan Freedom Hawks / Kurdistani Vabastuspistrikud).


title: Komisjoni rakendusmäärus (EL) nr 910/2011, 9. september 2011 , millega kehtestatakse kindlad impordiväärtused, et määrata kindlaks teatava puu- ja köögivilja hind piiril

text:
               10.9.2011

               ET

               Euroopa Liidu Teataja

               L 234/38

         KOMISJONI RAKENDUSMÄÄRUS (EL) nr 910/2011,
   9. september 2011,
   millega kehtestatakse kindlad impordiväärtused, et määrata kindlaks teatava puu- ja köögivilja hind piiril
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 22. oktoobri 2007. aasta määrust (EÜ) nr 1234/2007, millega kehtestatakse põllumajandusturgude ühine korraldus ning mis käsitleb teatavate põllumajandustoodete erisätteid (ühise turukorralduse ühtne määrus) (1),
   võttes arvesse komisjoni 7. juuni 2011. aasta rakendusmäärust (EL) nr 543/2011 (millega kehtestatakse nõukogu määruse (EÜ) nr 1234/2007 üksikasjalikud rakenduseeskirjad seoses puu- ja köögiviljasektori ning töödeldud puu- ja köögivilja sektoriga) (2) eriti selle artikli 136 lõiget 1,
   ning arvestades järgmist:
   Rakendusmääruses (EL) nr 543/2011 on sätestatud vastavalt mitmepoolsete kaubandusläbirääkimiste Uruguay vooru tulemustele kriteeriumid, mille alusel kehtestab komisjon kolmandatest riikidest importimisel kõnealuse määruse XVI lisa A osas sätestatud toodete ja ajavahemike kohta kindlad impordiväärtused,
   ON VASTU VÕTNUD KÄESOLEVA MÄÄRUSE:
   Artikkel 1
   Käesoleva määruse lisas määratakse kindlaks rakendusmääruse (EL) nr 543/2011 artikliga 136 ette nähtud kindlad impordiväärtused.
   Artikkel 2
   Käesolev määrus jõustub 10. septembril 2011.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 9. september 2011

            Komisjoni nimel presidendi eest

            põllumajanduse ja maaelu arenduse peadirektor

         José Manuel SILVA RODRÍGUEZ

      (1)  ELT L 299, 16.11.2007, lk 1.

      (2)  ELT L 157, 15.6.2011, lk 1.

      LISA
      Kindlad impordiväärtused, et määrata kindlaks teatava puu- ja köögivilja hind piiril

                  (EUR/100 kg)

                  CN-kood

                  Kolmanda riigi kood (1)

                  Kindel impordiväärtus

                  0702 00 00

                  AR

                  33,3

                  MK

                  49,0

                  ZZ

                  41,2

                  0707 00 05

                  AR

                  24,2

                  TR

                  125,0

                  ZZ

                  74,6

                  0709 90 70

                  EC

                  39,5

                  TR

                  123,5

                  ZZ

                  81,5

                  0805 50 10

                  AR

                  68,9

                  CL

                  84,9

                  MX

                  39,8

                  TR

                  66,0

                  UY

                  73,1

                  ZA

                  85,3

                  ZZ

                  69,7

                  0806 10 10

                  EG

                  156,9

                  TR

                  107,6

                  ZA

                  59,8

                  ZZ

                  108,1

                  0808 10 80

                  CL

                  62,8

                  CN

                  78,7

                  NZ

                  111,0

                  US

                  82,4

                  ZA

                  90,7

                  ZZ

                  85,1

                  0808 20 50

                  CN

                  74,4

                  TR

                  113,4

                  ZA

                  152,6

                  ZZ

                  113,5

                  0809 30

                  TR

                  138,7

                  ZZ

                  138,7

                  0809 40 05

                  BA

                  41,6

                  KE

                  58,0

                  ZZ

                  49,8

         (1)  Riikide nomenklatuur on sätestatud komisjoni määruses (EÜ) nr 1833/2006 (ELT L 354, 14.12.2006, lk 19). Kood „ZZ” tähistab „muud päritolu”.